
Text rozhodnutia
Súd: Krajský súd Nitra Spisová značka: 3Tos/9/2012 Identifikačné číslo súdneho spisu: 4208010176 Dátum vydania rozhodnutia: 31. 01. 2012 Meno a priezvisko sudcu, VSÚ: JUDr. Ján Vanko ECLI: ECLI:SK:KSNR:2012:4208010176.1 Rozhodnutie Krajský súd v Nitre v senáte zloženom z predsedu senátu JUDr. Jána Vanka a členov senátu JUDr. Stanislava Libanta a JUDr. Ľubice Medveckej, PhD. v trestnej veci proti odsúdenému T. A., o sťažnosti odsúdeného T. A., proti uzneseniu Okresného súdu Komárno zo dňa 24.11.2011, sp. zn. 2Nt/4/2008, na neverejnom zasadnutí konanom dňa 31. januára 2012, takto r o z h o d o l : Podľa § 194 odsek 1 písmeno a/ Trestného poriadku sa napadnuté uznesenie z r u š u j e . Podľa § 399 odsek 2 Trestného poriadku návrh odsúdeného T. A., narodeného XX.XX.XXXX v K. X., na povolenie obnovy konania, ktoré sa skončilo právoplatným rozsudkom Okresného súdu Komárno, sp. zn. 1T 142/01 zo dňa 25.02.2004 v spojení s rozsudkom Krajského súdu v Nitre, sp. zn. 1To 46/2005 zo dňa 29.06.2005 sa z a m i e t a , pretože neboli zistené podmienky obnovy konania podľa § 394 odsek 1 Trestného poriadku. o d ô v o d n e n i e : Napadnutým uznesením okresný súd rozhodol, že v trestnej veci proti odsúdenému T. A. podľa § 399 ods. 2 Tr. por. zamieta návrh na povolenie obnovy konania. Proti tomuto uzneseniu, ihneď po jeho vyhlásení na verejnom zasadnutí, zahlásil odsúdený T. A. sťažnosť, ktorú prostredníctvom svojho obhajcu aj písomne odôvodnil. Podľa jeho názoru mal súd brať do úvahy všetky dôkazy realizované vo veci vedenej na Okresnom súde v Komárne pod č. 1T/107/2008. V ďalšej časti sťažnosti podrobne opisuje priebeh konfliktu medzi ním, jeho bývalou manželkou a poškodeným P. A. ako aj udalosti, ktoré sa mali odohrať po spáchaní skutku, pre ktorý bol T. A. odsúdený a týkali sa aj konania vo veci Okresného súdu Komárno 1T/107/2008. Podľa názoru odsúdeného, výpoveď P. A. v uvedenej trestnej veci, ktorý potvrdil, že sa kontaktoval s osobami, ktoré boli odsúdené za skutok vo veci Okresného súdu Komárno č. 1T/107/2008, a že tieto poznal je evidentný dôkaz, že P. A. proti nemu vypovedal nepravdivo a na základe tejto jeho výpovede bol uznaný vinným z trestného činu podľa § 235 ods. 1, ods. 2 Tr. zák., a preto mal okresný súd jeho návrhu na povolenie obnovy konania vyhovieť. Na základe riadne a včas podanej sťažnosti odsúdeným, krajský súd podľa § 192 ods. 1 písm. a/, b/ Tr. por. preskúmal správnosť výroku napadnutého uznesenia, ako aj konanie, ktoré tomuto výroku predchádzalo a zistil, že sťažnosť odsúdeného je dôvodná, nie však pre dôvody, ktoré v nej uvádzal. T. A. bol rozsudkom Okresného súdu Komárno sp. zn. 1T 142/01 zo dňa 25.02.2004 v spojení s rozsudkom Krajského súdu v Nitre sp. zn. 1To 46/2005 zo dňa 29.06.2005 uznaný vinným zo spáchania trestného činu vydierania podľa § 235 ods. 1, ods. 2 písm. b/ Tr. zák. na tom skutkovom základe, že dňa 29.05.2000 asi o 15.00 hod. v obci Zlatná na Ostrove, v rodinnom dome č. XXX, fyzicky napadol svoju bývalú manželku Q. A. tým spôsobom, že ju opakovane udrel päsťou do hornej časti tela a potom ako spadla, ju viackrát kopol do rôznych častí tela, následne zatelefonoval jej priateľovi P. A., aby sa dostavil do uvedeného domu, čo P. A. aj vykonal, následne v kuchyni uvedeného rodinného domu obžalovaný vytiahol spod teplákovej blúzy legálne držanú zbraň - pištoľ zn. ČZ 83 kal. 7,65 mm Brovning, namieril ňou na P. A. s tým, že žiadal od neho sumu 300.000,- Sk ako odškodné za prebratie bývalej manželky, ktorú mal odovzdať do večerných hodín nasledujúceho dňa, pričom Q. A. utrpela ľahké zranenia bez doby liečenia. Za to mu bol uložený podľa § 235 ods. 2 Tr. zák. trest odňatia slobody v trvaní 2 rokov, výkon ktorého mu bol podmienečne odložený na skúšobnú dobu v trvaní 2 rokov. Zároveň mu bol uložený aj trest prepadnutia veci, a to predmetnej pištole ČZ 83. Odsúdený T. A. podal návrh na obnovu konania v uvedenej trestnej veci, pretože podľa jeho názoru bol neprávom odsúdený a prípad považuje za nedoriešený. Nepočkalo sa na došetrenie prípadu, kde on bol poškodený a žiadal pripojiť trestný spis Okresného súdu v Komárne vo veci K. G. (1T/107/2008). V tomto spise sa jasne hovorí o dohode na jeho zabití a pripravení o dom. Zabiť sa ho mal pokúsiť K. G.. Žiadal o vznesenie obžaloby na P. A. a K. G., lebo si myslí, že už je naozaj čas na to, aby sa s touto vecou začalo robiť a aby on bolo z celého prípadu očistený, ako napr. z krádeže radiátorov. V priebehu konania na prvostupňovom súde bol ďalej navrhnutý na výsluch ako svedok bývalý policajt T., svedkyňa U. J.-K. a bývalá manželka odsúdeného Q. A.. Okresný súd týchto svedkov vypočul, avšak aj podľa názoru krajského súdu z ich výpovedí neboli preukázané žiadne také nové skutočnosti, ktoré by odôvodňovali povolenie obnovy konania. Podľa § 394 ods. 1 Tr. por. obnova konania, ktoré sa skončilo právoplatným rozsudkom sa povolí, ak vyjdú najavo skutočnosti alebo dôkazy súdu skôr neznáme, ktoré by mohli samy o sebe alebo v spojení so skutočnosťami a dôkazmi už skôr známymi odôvodniť iné rozhodnutie o vine alebo vzhľadom na ktoré by pôvodne uložený trest bol v zrejmom nepomere k závažnosti činu alebo k pomerom páchateľa, alebo uložený druh trestu by bol v zrejmom rozpore s účelom trestu. Po formálnej stránke okresný súd vykonal dokazovanie v smere naznačenom a požadovanom odsúdeným T. A.. Na verejnom zasadnutí sa mal oboznámiť aj s pripojeným spisom Okresného súdu Komárno 1T/107/2008, avšak v dôvodoch napadnutého uznesenia sa touto skutočnosťou nezaoberal. Krajský súd považuje za potrebné uviesť, že skutok, pre ktorý bol T. A. právoplatne odsúdený sa stal dňa 19.05.2000 a skutok, pre ktorý bol K. G. právoplatne odsúdený vo veci Okresného súdu Komárno 1T/107/2008 sa stal 30.06.2000. Aj ďalšie udalosti, o ktoré opieral odsúdený dôvody na povolenie obnovy konania sa odohrali až po spáchaní skutku, pre ktorý bol T. A. odsúdený, čo vyplýva aj z dôvodov jeho sťažnosti. Nakoľko v konaní neboli zistené podmienky obnovy konania uvedené v § 394 ods. 1 Tr. por., okresný súd dôvodne návrh na povolenie obnovy konania zamietol. Procesnoprávnym pochybením okresného súdu však bolo, že nielen z výroku napadnutého uznesenia, ale z celého jeho obsahu nie je zrejmé, v akej veci návrh na povolenie obnovy konania zamietol a čiastočne to vyplýva iba z obsahu spisu a v kontexte čiastočne aj v dôvodoch napadnutého uznesenia. Toto pochybenie okresného súdu napravil krajský súd tak, že napadnuté uznesenie zrušil a návrh na povolenie obnovy konania, podaný odsúdeným Michalom Wertheimom zamietol v zmysle výroku tohto uznesenia. Poučenie: Proti tomuto uzneseniu ďalší riadny opravný prostriedok nie je prípustný.

